REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/64-15

23. februar 2015. godine

B e o g r a d

Z A P I S N I K

ŠESTE SEDNICE ODBORA ZA KOSOVO I METOHIJU

ODRŽANE 18. FEBRUARA 2015. GODINE

Sednica je počela u 12,10 časova.

Sednici su prisustvovali članovi Odbora: Milovan Drecun, Goran Bogdanović, Momir Stojanović, Miodrag Linta, Miljana Nikolić, Zoran Jozić, Nenad Mitrović, Zvonimir Stević, Siniša Maksimović, Borislav Stefanović, Miroljub Stanković, Đorđe Kosanić i Aleksandar Čotrić.

Sednici Odbora su prisustvovali zamenici odsutnih članova Odbora: Dušan Stupar (član nedostaje), prof. dr Ninoslav Girić (član nedostaje) i Zlata Đerić (član Miroslav Markićević).

Sednici Odbora nije prisustvovao Jovica Jevtić, zamenik člana Odbora (član nedostaje).

Pored članova Odbora sednici su prisustvovali i narodni poslanici: dr Predrag Mijatović, prof. dr Marko Atlagić, Milorad Stošić, Krstimir Pantić, Marijan Rističević i Mirko Krlić.

Sednici su prisustvovali Marko Đurić, direktor Kancelarije za Kosovo i Metohiju i Nikola Selaković, ministar pravde. Ispred Kancelarije za Kosovo i Metohiju sednici su prisustvovali: Željko Jović, zamenik direktora Kancelarije, Miljan Ranđelović, pomoćnik i šef kabineta direktora Kancelarije, Damjan Jović, savetnik direktora Kancelarije, Ivan Jakšić i Dejan Eraković, odnosi sa javnošću u Kancelariji za Kosovo i Metohiju. Ispred Ministarstva pravde su prisustvovali Radomir Ilić, državni sekretar i Nikola Savić, šef kabineta ministra.

Takođe, sednici su prisustvovali i Srđan Petković, načelnik Kosovskog okruga, Vaso Jelić, načelnik Kosovsko-mitrovačkog okruga, Jovica Budurić, načelnik Prizrenskog okrug i Srđan Mitrović, načelnik Kosovsko pomoravskog okruga.

Sednici su takođe prisustvovovali Gradimir Mikić, predsednik opštine Ranilug, Svetislav Ivanović, predsednik opštine Novi Brdo i Srećko Spasić, predsednik opštine Klokot.

Na predlog predsednika Odbora, većinom glasova je (13 „za“, jedan nije glasao) usvojen sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za drugu polovinu 2014. godine (za period od 1. juna do 31. decembra 2014. godine), koji je podnela Kancelarija za Kosovo i Metohiju (15 Broj 02-294/15 od 6. februara 2015. godine);

2. Informisanje članova Odbora za Kosovo i Metohiju o dogovorenom sporazumu u oblasti pravosuđa između Beograda i privremenih institucijama samouprave u Prištini;

3. R a z n o.

Pre prelaska na prvu tačku utvrđenog dnevnog reda, predsednik Odbora je podsetio na poštovanje prava vremena da se govori na sednici Odbora u skladu sa članom 75. Poslovnika Narodne skupštine.

Prva tačka dnevnog reda - **Razmatranje Izveštaja o radu Kancelarije za Kosovo i Metohiju za drugu polovinu 2014. godine (za period od 1. juna do 31. decembra 2014. godine), koji je podnela Kancelarija za Kosovo i Metohiju (15 Broj 02-294/15 od 6. februara 2015. godine)**

Uvodno izlaganje izneo je Marko Đurić, direktor Kancelarije za Kosovo i Metohiju.

Posebno je ukazao da su Vlada Republike Srbije i Kancelarija za Kosovo i Metohiju uložili veliki napor da se ukupne prilike na Kosovu i Metohiji počnu menjati ka boljoj situaciji, ka situaciji koja se može postići u datim okolnostima. Istakao je da je Kancelarija radila u proteklom periodu i da će dalje nastaviti da radi u budućnosti, na svim poljima, u svim oblastima a sve u cilju pružanja pomoći i podrške od značaja za opstanak i održivi povratak Srba i drugih nealbanaca na Kosovu i Metohiji. Istakao je neposredne aktivnosti Kancelarije koje se tiču brige o institucijama lokalne samouprave, saradnje sa privremenim institicijama samouprave u Prištini, zatim koordinacije u pogledu vođenja pregovora Beograda i Prištine kroz Briselski sporazum, kao i o pitanjima iz oblasti obrazovanja, zdravstva, socijalne politike, kulture, infrastrukture, lokalne samouprave, telekomunikacija, obnove i zaštite kulturnih i duhovnih nasleđa i drugo. Pohvalio je kontinuiranu komunikaciju između Vlade i Kancelarije prisustvom, pružanjem pomoći i brigom na terenu, na prostorima Kosova i Metohije.

U diskusiji su učestvovali članovi Odbora Milovan Drecun, Momir Stojanović, Borislav Stefanović, Goran Bogdanović, Zvonimir Stević i Marko Đurić, direktor Kancelarije, kao i Mirko Krlić, narodni poslanik.

Tokom diskusije članovi Odbora su pohvalili Izveštaj o radu Kancelarije za Kosovo i Metohiju i istakli da je dobro urađen, da je detaljan i precizan. Istovremeno su pozitivno ocenili rad i napor koji su ulažili Vlada Republike Srbije odnosno predsednik Vlade Republike Srbije, Kancelarija za Kosovo i Metohiju i direktor Kancelarije na prostorima Kosova i Metohije a koji je usmeren ka boljitku, opstanku i povratku Srba u južnu pokrajinu. Takođe, pozdravljan je početak realizacije pojedinih ekonomskih projekata, rekonstrukcija ski žičara („Ineks ski Centar Brezovica“-Skijališta Srbije), otvaranje porodilišta u sklopu Zdravstvenog centra u Pasijanu, uz predlog, da Vlada odnosno Kancelarija razmisle, u budućem periodu, o ideji otvaranja novih porodilišta na Kosovu i Metohiji (na primer: u Gračanici u sklopu Zdravstvenog centra Gračanica), a ukazana je i potreba da se češće organizuju kulturne manifestacije i druge aktivnosti za decu sa Kosova i Metohije. Predloženo je da bi bilo od značaja, za efikasan rad Kancelarije, da se obrazuje i četvrti Biro Kancelarije za Kosovo i Metohiju, za Kosovsko-pomoravski okrug, kao i da Fabrika za preradu voća u Šilovu – hladnjača „Mladost“, kao strateški važna, bude u vlasništvu Srba sa Kosova i Metohije.

Pojedini članovi Odbora su diskutovali o procesu otvaranja Poglavlja 35- Ostala pitanja, a bilo je i reči da je potrebno da Odbor bude češće izveštavan i informisan od Pregovaračkog tima o toku vođenja tehničkih i političkih dijaloga između Beograda i Prištine, u Briselu. Takođe, bilo je i reči o privatizaciji srpske imovine kao ključnom problemu, zatim o problemu sa električnom energijom i sa telekomunikacijama na KiM, a govorilo se i o spoljnom uređenju i rekonstrukciji Ulice kralja Petra Prvog u severnom delu Kosovske Mitrovice. Poseban osvrt i pažnja posvećena je povratku raseljenik na prostore KiM, uz konstataciju da je to dobro i korisno za sva raseljena lica sa tih prostora da se vrate svojim ognjištima, ali mišljenja su da volja za povratkom nije dovoljno izražena zbog nedovoljno bezbednosnih uslova života na KiM (na primer: u opštinama Peć, Klina i Istok, Republika Srbija je pružila pomoć i podršku da se kuće za povratnike sagrade i opreme ali trenutno kuće su prazne, niko ne živi u njima). Polazeći od toga, da je nezaposlenost na KiM, posebno mladih, a i nedostatak stručnog i obučenog kadra gorući problem, iznet je predlog da se studenti završnih godina ili studenti koji su završili fakultete na KiM, motivišu, kroz edukaciju, obuku ili praksu, da ostanu da žive i rade u južnoj srpskoj pokrajini, kako bi kao tako formirani stručni kadrovi, bili osposobljeni u svim oblastima i uključeni za izradu budućnosti opstanka srpske zajednice na prostorima Kosova i Metohije.

S druge strane, pojedini članovi Odbora su izneli nezadovoljstvo što u Izveštaju nema taksativno nabrojanih budžetskih izdvajanja i trošenja na prostoru Kosova i Metohije, kao i to da pojedini delovi iz Izveštaja su opisno prikazani, uz konstataciju da se određeni vremenski period i ponavljaju i ostaju nerazjašnjeni.

Tokom diskusije članovi Odbora su direktoru Kancelarije postavili nekoliko uopštenih pitanja kao i pitanja koja su proizašla iz Izveštaja i to:

* kakav je stav tj. odnos Vlade i Kancelarije u pogledu toga, da se prvo otvori Poglavlje 35 – Ostala pitanja pre otvaranja ostalih pregovaračkih poglavlja;
* koje aktivnosti je preuzeo i rezulatate do sada postigao oficir za vezu pri Misiji EU u Prištini;
* dokle se stiglo sa procesom povratka 220 porodica u enklavama na Kosovu i Metohiji;
* da li postoji mogućnost da Studentski centar u Kosovskoj Mitrovici otkupljuje poljoprivredne proizvode od srpskih proizvođača sa prostora Kosova i Metohije;
* koje firme i na koji način su dobile građevinske dozvole i poslove, koje zgrade i objekte su gradile na KiM, kao i ko su vlasnici tih firmi;
* postojanje i fukcionisanje kamera u Zvečanu;
* zašto nedostaje finansijski podatak za izdvajanje za kulturne i druge događaje, kao i za specijalne usluge na KiM;
* koje su nevladine organizacije koje se doniraju iz budžeta Republike Srbije i ko upravlja njima, kao i koje su neprofitne i ostale organizacije na KiM;
* ko i zašto iz Kancelarije za Kosovo i Metohiju putuje u inostranstvo i sa kojim ciljem, imajući u vidu da Ministarstvo spoljnih poslova i Pregovarčki tim obavljaju sve diplomatske odnose, aktivnosti, sastanke i razgovore sa drugim državama;
* koje poslove i aktivnosti obavljaju načelnici okruga i predsednici opština sa KiM u smislu sprovođenja odluka Vlade Republike Srbije i održavanja sistema Republike Srbije na KiM;
* šta je urađeno i dokle se stiglo sa projektom „Vodosnadbevanje“ za tri opštine na severu Kosova i Metohije;
* kakav je plan i eventualno šta se očekuje od „Parka mira“ u Kosovskoj Mitrovici;
* kako i na koji način su 350 zdravstvenih radnika, zaposlenih u Zavodu za transfuziju krvi u Prištini, ostali bez primanja (zarada i plata);
* da li je izrađen Nacrt statuta Zajednice srpskih opština, i ako je izrađen, koje nadležnosti proizlaze iz njega za Zajednicu i uopšte za Srbe na KiM, imajući u vidu da je to suštinsko pitanje u narednom periodu a nije u dovoljnoj meri javnosti prezentovano.

Na postavljena pitanja odgovarao je Marko Đurić, direktor Kancelarije za Kosovo i Metohiju.

Na predlog predsednika, a uz sugestiju Gorana Boganovića, zamenika predsednika Odbora, dogovoreno je da se Odbor posebno izjasni o Izveštaju o radu Kancelarije za Kosovo i Metohiju za drugu polovinu 2014. godine a posebno da se izjasni o Zaključku Odbora u vezi sa Izveštajem Kancelarije. S tim u vezi a na osnovu čl. 59. i 229. Poslovnika Narodne skupštine, Odbor za Kosovo i Metohiju podnosi

I Z V E Š T A J

Odbor za Kosovo i Metohiju je razmotrio Izveštaj o radu Kancelarije za Kosovo i Metohiju za drugu polovinu 2014. godine (za period od 1. juna do 31. decembra 2014. godine, 15 Broj 02-294/15 od 6. februara 2015. godine) i odlučio većinom glasova (11 „za“, jedan „uzdržan“, tri „nije glasalo“) da prihvati Izveštaj.

Odbor za Kosovo i Metohiju je većinom glasova (13 „za“, jedan „nije glasao“) usvojio zaključak kojim podržava i ohrabruje Kancelariju za Kosovo i Metohiju da nastavi sa započetim aktivnostima u cilju poboljšanja životnih uslova Srba na Kosovu i Metohiji i odbranom legitimnih interesa Republike Srbije.

Predsednik je obavestio, da će Odbor Izveštaj sa Zaključkom podneti Narodnoj skupštini, a Zaključak uputiti Vladi Republike Srbije.

Druga tačka dnevnog reda – **Informisanje članova Odbora za Kosovo i Metohiju o dogovorenom sporazumu u oblasti pravosuđa između Beograda i privremenih institucija samouprave u Prištini**

Uvodno izlaganje izneo je Nikola Selaković, ministar pravde.

Ukratko je objasnio članovima Odbora pojedinosti koje su proizašle iz dogovorenog sporazuma u oblasti pravosuđa između Beograda i privremenih institucija samouprave u Prištini, ističući da su razgovori bili teški i dugotrajni. Osvrnuo se na organizaciju, realizaciju i aktivnosti u predstojećem periodu koje se odnose na pravosudne fukcionere, sudije i tužioce, kao i tehničko osoblje, a u skladu sa dogovorenim sporazumom iz pravosuđa.

U diskusiji su učestvovali Milovan Drecun, Goran Bogdanović, Zvonimir Stević, Ninoslav Girić, kao i Nikola Selaković, ministar.

U diskusiji je pohvaljen napredak u pogledu postizanja sporazuma u oblasti pravosuđa, izneta je pozitivna ocena za vođenje pregovora i izražena nada da će se zajedničkim naporima težiti rešavanju eventualnih problema u pogledu implementacije postignutog sporazuma u Briselu a sve za dobrobit i boljitak Srba na Kosovu i Metohiji.

Tokom diskusije članovi Odbora su ministru pravde postavili uopštena pitanja kao i pitanja koja su proizašla iz njegovog informisanja i to:

* kakvog su mišljenja sudije i tužioci sa prostora KiM o dogovorenom sporazumu u oblasti pravosuđa između Beograda i Prištine u Briselu;
* pred kim/kome će sudije i tužioci sa Kosova i Metohije polagati zakletvu, kao i po kojim zakonima će suditi, imajući u vidu dogovoreni sporazum o pravosuđu u Briselu;
* kakva će sudbina biti pravosudnih fukcionera, sudija, tužioca i tehničkog osoblja koji su sudili (radili i obavljali svoje funkcije) na prostoru Kosova i Metohije.

Na postavljena pitanja odgovarao je Nikola Selaković, ministar pravde.

Na predlog predsednika, Odbor za Kosovo i Metohiju je većinom glasova (13 za, jedan «nije glasao»), na osnovu člana 59. Poslovnika Narodne skupštine, a povodom informisanja članova Odbora za Kosovo i Metohiju o dogovorenom sporazumu u oblasti pravosuđa između Beograda i privremenih institucija samouprave u Prištini usvojio sledeći

Z A K Lj U Č A K

Odbor za Kosovo i Metohiju pruža punu podršku Vladi Republike Srbije i predsedniku Vlade Republike Srbije za postignute pregovore u oblasti pravosuđa i traži od Vlade Republike Srbije da u nastavku, kao prioritet, ostvari formiranje Zajednice srpskih opština i da rešava pitanje imovine i povratka raseljenih lica.

Predsednik je obavestio da će Zaključak Odbora biti dostavljen Narodnoj skupštini i Vladi Republike Srbije.

Treća tačka dnevnog reda – **R a z n o**

Povodom ove tačke dnevnog reda nije bilo predloga ni diskusije.

Sednica je završena u 14,40 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Jelena Đorić mr Milovan Drecun